જાડેજાએ જણાવ્યું હતું કે, રાજયના અલગઅલગ જિલ્લાઓ, શહેરોમા નાના બાળકોના અપહરણ કરતી ગેંગ આવ્યાંના અને બાળકોને ઉપાડી જવા અંગેના સમાચારો સોશિયલ મીડિયામાં ફરતા થયા છે તે તમામ મેસેજ સદંતર ખોટા અને પાયાવિહોણા છે, જેના થકી રાજયની કાયદો અને વ્યવસ્થાની પરિસ્થિતિ ડામાડોળ કરવાનો હીન પ્રયાસ થઈ રહ્યો છે. તેને ડામવા રાજય સરકાર કડક હાથે પગલાં લઈ રહી છે. આ માટે નાગરિકો સક્રિય સહયોગ આપે અને આવા મેસેજ સોશિયલ મીડિયા દ્વારા વાયરલ ન કરે તે જરૂરી છે જેથી ભયનો માહોલ પેદા ન થાય.સોશિયલ મીડિયા પર અફવા ફેલાવવી ગુન્હાહિત કૃત્ય છે આવી અફવા ફેલાવનાર વિરૂદ્ધ કાયદેસરની કાર્યવાહી કરવામાં આવશે. તેમ છતા આવી આધારભૂત માહિતી ધ્યાને આવેથી ૧૦૦ નંબર પર પોલીસને જાણ કરવી. કોઈપણ વોટસએપ ગ્રુપમાં આ પ્રકારની માહિતી આવે તો એડમીન તથા અન્ય સભ્યોએ તેને રોકવી જોઈએ અને તેને ડીલીટ કરી આગળ ફેલાતી અટકાવવી જોઈએ. ફેસબૂકમાં પણ આ પ્રકારના મેસેજ કે ખોટા ન્યુઝ જણાય તો તે મેસેજને ‘Abuse Report’ કરીને ફેસબૂકને જાણ કરવી જોઈએ. જેથી ફેસબૂક પણ આવા મેસેજ દૂર કરી મેસેજને ફેલાતા અટકાવી શકે.